คาดทองขึ้นได้อีก1พัน
ราคาทองทำนิวไฮต่อเนื่องโดยเช้านี้ปรับขึ้น3รอบ450บาทดันราคาขายไปอยู่ที่บาทละ23,950 รูปพรรณ 24,350 เชื่อขึ้นได้อีก1,000
8 ส.ค. 2554

ราคาทองทำนิวไฮต่อเนื่องโดยเช้านี้ปรับขึ้น3รอบ450บาทดันราคาขายไปอยู่ที่บาทละ23,950 รูปพรรณ 24,350 เชื่อขึ้นได้อีก1,000
ราคาทองคำแท่งในประเทศวันที่ 8 ส.ค. ยังคงปรับตัวทำสถิติสูงสูดเป็นประวัติการณ์ (นิวไฮ) โดยวันนี้ มีการปรับขึ้นต่อเนื่องเป็นรอบที่ 3 แล้ว เมื่อเวลา 11.17 น. สมาคมค้าทองคำ แจ้งราคากลางทองคำแท่ง รับซื้อเข้าบาทละ 23,850 บาท ขายออกบาทละ 23,950  บาท ส่วนราคาทองรูปพรรณ รับซื้อเข้าบาทละ 23,498.00 บาท ขายออกบาทละ 24,350 บาท




บรรยากาศในวันนี้ ทองคำเปิดตลาดช่วงเช้า ปรับตัวขึ้นบาทละ 250 และทยอยปรับเพิ่มอีกสองรอบ ทำให้ราคาสูงขึ้นอีกบาทละ 100 บาท ตามสถานการณ์ราคาในต่างประเทศที่ปรับตัวเพิ่มขึ้น
ขณะที่นิวไฮเดิมเมื่อเวลา 10.20 น. ราคาทองคำแท่ง รับซื้อเข้าบาทละ 23,800 บาท ขายออกบาทละ 23,900 บาท ส่วนราคาทองรูปพรรณ รับซื้อเข้าบาทละ 23,452.52 บาท ขายออกบาทละ 24,300 บาท
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า แม้ว่าราคาทองคำจะทำสถิติราคาสูงสุดแทบทุกวัน แต่ยังมีลูกค้าสนใจซื้อทองคำเพื่อเก็งกำไรเป็นจำนวนมาก เพราะคาดว่าราคาจะพุ่งไม่หยุด ทั้งนี้ยอมรับว่า ปัจจุบันนักเก็งกำไรมีความเชี่ยวชาญมาก รอซื้อและคำนวณประเมินแนวโน้มราคาทองคำหน้าร้าน ขณะที่ผู้ค้าทอง ต่างกลัวจะขาดทุน สำหรับแนวโน้มราคาทองคำ คาดว่าราคาสูงสุดน่าจะปรับขึ้นได้อีกเพียงแค่ 1,000 บาท 
สำหรับเหตุผลที่ส่งผลให้ราคาทองคำปรับเพิ่มขึ้นอย่างรวดเร็ว ยังคงเป็นเรื่องของสภาพเศรษฐกิจสหรัฐฯ ที่ส่ออาการซึมยาว รวมทั้งเศรษฐกิจยุโรป
โบรกเกอร์จาก บล.โกลเบล็ก มองว่า ยังมีปัจจัยพื้นฐานที่ส่งผลให้ราคาทองคำปรับตัวสูงขึ้นไปได้อีกจากภาวะเศรษฐกิจโลกที่ผันผวนในสหรัฐฯ และสหภาพยุโรป แต่ในทางเทคนิคถือว่ามีการปรับตัวสูงขึ้นมามาก มีความเสี่ยงที่จะปรับตัวลดลงได้ พร้อมระบุว่า ราคาไม่น่าจะไปไกล เพราะปรับขึ้นมาแรงแล้ว ฟิวเจอร์น่าจะพักตัวลงมาอยู่ที่บาทละ 23,800-23,870 บาท